b'\n_START_ARTICLE_\nLytin\xc4\x97 branda\n_START_PARAGRAPH_\nLytin\xc4\x97 branda (lot. pubertas) \xe2\x80\x93 tai gyv\xc5\xabno raidos stadija, kuomet ima vystytis antriniai lytiniai po\xc5\xbeymiai ir organizmas subr\xc4\x99sta dauginimosi funkcijai.\n_START_SECTION_\n\xc5\xbdmoni\xc5\xb3 lytin\xc4\x97 branda\n_START_PARAGRAPH_\n\xc5\xbdmoni\xc5\xb3 lytin\xc4\x97 branda trunka apie 6 metus. Tai paauglyst\xc4\x97s tarpsnis, esantis tarp vaikyst\xc4\x97s ir suaugusiojo am\xc5\xbeiaus. Kiekvieno individo brandos prad\xc5\xbeios ir pabaigos laikas skiriasi: mergait\xc4\x97s paprastai pradeda br\xc4\x99sti apie 9\xe2\x80\x9311 gyvenimo metus, visi\xc5\xa1kai subr\xc4\x99sta apie 16\xe2\x80\x9317 metus; berniukai br\xc4\x99sti pradeda vidutini\xc5\xa1kai 2 metais v\xc4\x97liau \xe2\x80\x93 apie 11\xe2\x80\x9313 metus, visi\xc5\xa1kai subr\xc4\x99sta apie 18\xe2\x80\x9319 metus._NEWLINE_Lytin\xc4\x97s brandos metu ima ry\xc5\xa1k\xc4\x97ti antriniai lytiniai po\xc5\xbeymiai, vyras ir moteris gali lyti\xc5\xa1kai santykiauti, o moteris \xe2\x80\x93 i\xc5\xa1ne\xc5\xa1ioti ir pagimdyti sveik\xc4\x85 k\xc5\xabdik\xc4\xaf be \xc5\xbealos savo sveikatai. Pagrindinis mergait\xc4\x97s lytin\xc4\x97s brandos po\xc5\xbeymis \xe2\x80\x93 m\xc4\x97nesin\xc4\x97s, o berniuko \xe2\x80\x93 pirmoji ejakuliacija._NEWLINE_Fiziologin\xc4\x97 lytin\xc4\x97 branda dar nerei\xc5\xa1kia \xc5\xbemogaus pasirengimo lytiniam gyvenimui, kadangi individas dar turi subr\xc4\x99sti psichologi\xc5\xa1kai ir socialiai, t. y. suvokti atsakomyb\xc4\x99 bei lytinio gyvenimo pasekmes. Daugelyje \xc5\xa1ali\xc5\xb3 lytiniai santykiai su nepilname\xc4\x8diais yra draud\xc5\xbeiami._NEWLINE_Pastaraisiais de\xc5\xa1imtme\xc4\x8diais pasaulyje stebimas lytin\xc4\x97s brandos spart\xc4\x97jimas ir ankstyv\xc4\x97jimas (vadinama akceleracija).\n_START_SECTION_\nBerniukas \xe2\x80\x93 vaikinas\n_START_PARAGRAPH_\nBerniuk\xc5\xb3 lytin\xc4\x97 branda prasideda v\xc4\x97liau. I\xc5\xa1 prad\xc5\xbei\xc5\xb3 ima kisti balso tembras (mutacija), ima augti plaukai ant gaktos, formuotis vyri\xc5\xa1kas k\xc5\xabno sud\xc4\x97jimas. Ma\xc5\xbedaug po 2\xe2\x80\x933 met\xc5\xb3 nuo antrini\xc5\xb3 lytini\xc5\xb3 po\xc5\xbeymi\xc5\xb3 radimosi pasirodo pirmosios poliucijos. Padid\xc4\x97ja vidaus sekrecijos liauk\xc5\xb3 aktyvumas (vis\xc5\xb3 pirma \xe2\x80\x93 pogumburio ir hipofiz\xc4\x97s), ima gamintis daug gonadotropini\xc5\xb3 hormon\xc5\xb3, kurie stimuliuoja lytini\xc5\xb3 liauk\xc5\xb3 veikl\xc4\x85, padid\xc4\x97ja lytini\xc5\xb3 hormon\xc5\xb3 (androgen\xc5\xb3 ir estrogen\xc5\xb3) sekrecija, suintensyv\xc4\x97ja somatotropino ir tireotropino gamyba. Bendras lytini\xc5\xb3 hormon\xc5\xb3, somatotropino ir tireotropino poveikis s\xc4\x85lygoja spartesn\xc4\xaf k\xc5\xabno vystym\xc4\x85si, taip pat ir lytini\xc5\xb3 po\xc5\xbeymi\xc5\xb3 vystym\xc4\x85si.\n_START_SECTION_\nVeiksniai\n_START_PARAGRAPH_\nLytin\xc4\x97s brandos metu ima formuotis lytinis instinktas ir lytinis potraukis. Manoma, kad lytin\xc4\x97 branda v\xc4\x97luoja, jeigu vyresn\xc4\x97 nei 13 met\xc5\xb3 mergait\xc4\x97 arba vyresnis nei 14 met\xc5\xb3 berniukas neturi antrini\xc5\xb3 lytini\xc5\xb3 po\xc5\xbeymi\xc5\xb3. Tai gali s\xc4\x85lygoti individual\xc5\xabs veiksniai, somatiniai susirgimai, nepalankus mikroklimatas \xc5\xa1eimoje, menkavert\xc4\x97 mityba, prastos gyvenimo s\xc4\x85lygos. Lytin\xc4\x99 brand\xc4\x85 taip pat gali sutrikdyti pogumburio-hipofiz\xc4\x97s sistemos bei lytini\xc5\xb3 liauk\xc5\xb3 sutrikimai.'